ไทยวิวัฒน์ ต้นทุนลด ขายผ่านเว็บ
ประกันภัยไทยวิวัฒน์ สบช่องขายเบี้ยมอเตอร์ไซค์ออนไลน์ ผ่านซิลค์สแปน ชี้ต้นทุนถูก
22 ก.ค. 2559

ประกันภัยไทยวิวัฒน์ สบช่องขายเบี้ยมอเตอร์ไซค์ออนไลน์ ผ่านซิลค์สแปน ชี้ต้นทุนถูก
นายจีรพันธ์ อัศวะธนกุล กรรมการผู้อำนวยการ บริษัท ประกันภัยไทยวิวัฒน์ เปิดเผยว่า การขายประกันภัยรถจักรยานยนต์ประเภท 3+ ผ่านเว็บไซต์ซิลค์สแปนได้รับการตอบรับที่ดีพอสมควร เพราะคู่แข่งน้อยและมีความต้องการเฉพาะกลุ่ม ขณะที่อัตราความเสียหายต่อเบี้ยประกันก็ไม่สูง เพราะต้องเกิดเหตุเฉพาะรถชนรถเท่านั้น ทำให้ผู้เอาประกันระมัดระวังในการขับขี่
“แบบประกันมอเตอร์ไซค์นี้จะมีค่าเบี้ยไม่สูงประมาณพันกว่าบาทเท่านั้น ทำให้ขายผ่านตัวแทนได้ยาก เพราะค่าคอมมิชชั่นจะน้อยตามไปด้วย จึงต้องหาช่องทางขายอื่น ที่ต้นทุนถูกกว่าอย่างการขายผ่านเว็บไซต์ซิลค์สแปน” นายจีรพันธ์ กล่าว
อย่างไรก็ตาม ปัญหาสำคัญของธุรกิจประกันภัยในปัจจุบัน คือการลดต้นทุนเป็นหลัก เพราะแม้ต้นทุนหรือค่าสินไหมจะสูงขึ้น แต่ไม่สามารถปรับขึ้นค่าเบี้ยได้มากนัก เนื่องจากการแข่งขันสูง การที่สมาคมประกันวินาศภัยไทยจะจัดทำข้อมูลกลางของประกันรถยนต์ที่มีประวัติขับขี่ไม่ดี หรือส่อไปในทางทุจริต จึงเป็นเรื่องที่ดีช่วยให้แต่ละบริษัทคัดกรองลูกค้าได้ระดับหนึ่ง และคาดว่าจะลดต้นทุนในส่วนค่าสินไหมได้ ซึ่งต้นทุนที่ลดลงได้ 1% ก็มีผลทำให้ธุรกิจประกันดีขึ้น
ทั้งนี้ คาดว่าภาพรวมธุรกิจประกันครึ่งปีหลังจะดีขึ้น โดยเฉพาะหากการลงประชามติร่างรัฐธรรมนูญผ่านได้ เศรษฐกิจจะดีขึ้น ส่งผลต่อธุรกิจประกันดีตามไปด้วย ที่ผ่านมาหลังจากที่อังกฤษมีมติออกจากอียู ก็ทำให้มีเงินไหลเข้ามาในไทยมากขึ้น และทำให้ตลาดหุ้นกระเตื้องขึ้น ส่งผลดีต่อเงินลงทุนส่วนใหญ่ของบริษัทที่อยู่ในตลาดหุ้น หากสถานการณ์ดีขึ้นต่อไป ผลการดำเนินงานก็จะเป็นบวกมากขึ้น